Roberto Lopez Ufarte

Roberto Lopez Ufarte (Fez, Espainiar Maroko, 1958ko apirilaren 19a - ) Realeko jokalari izan zen 1975ean hasi eta 1987a bitarte. Realaren titulu guztietan hartu zuen parte, bi Liga, Kopa eta Superkopa garaipenetan hain zuzen ere.

Aurrelari postuan jokatzen zuen, ezkerreko bandan. 11 zenbakia eraman zuen beti bizkarrean. 474 partidu jokatu zituen taldearekin, 129 gol lortuta, inoizko goleatzaile nagusien artean dago. "Realeko deabru txikia" ezizena jarri zioten. Espainiako selekzioarekin hamabost partida jokatu zituen eta bost gol sartu.

 Ibilbidea 
 Hastapenak 
Roberto Lopez Ufarte Marokoko Fez herrian jaio zen. Aita katalana eta ama andaluziarra ditu eta lan kontuengatik joan ziren bertara. Zortzi urte zituela Casablanca hirira joan zen familia eta handik hiru urtera Irunera joatea erabaki zuten.

Hiriko Real Unión taldeko gazte mailatan aritu ondoren, hamabost urte zituela talde nagusiarekin egin zuen debuta Hirugarren mailan. Hamasei urte zituela, Sanseren aurkako partida batean jokatzen ikusi eta Realak fitxatu egin zuen baina aurreneko urtea Real Uniónen egin zuen  talde donostiarrak utzita.

 Realeko ibilbidea 
Realarekin euskal derbi batean egin zuen debuta, 1975eko azaroaren 30ean. Athletic izan zen irabazlea 2-0 emaitzaz. Bitxikeria moduan, partida hamar minutuan eten zen, kazkabar zaparrada baten erruz. Partida berriz jokazten hasterakoan Javier Iruretarekin parekatu zuen entrenatzaileak, hura ere irundarra. Aurreneko urte hartan ligako zortzi partida eta Kopako bi jokatu zituen. Gazteen mailan, Espainiako selekzioarekin jokatu zuen Monakoko txapelketa batean. Finalean, Frantzia 2-1 garaitu zuten. Txapelketako jokalari onena izendatzear izan ziren, azkenean italiar batek jaso zuen saria, baina ezkerreko bandan erakutsi zuen mugikortasunarengatik, Rainier printzeak, palkoan, Qui est ce petit diable ? ("Zein da deabru txiki hori?") galdetu omen zuen. Ordutik aurrera "Realeko deabru txikia" ezizena jaso zuen.

Hurrengo denboralditik aurrera ordea ezkerreko banda bereganatu zuen eta Realarekin ia partida guztiak jokatu. Ligan 363 partida jokatu eta 101 gol sartu zituen, eta txapelketa guztiak aintzat hartuta 474 partida eta 129 gol Realean.

1976an Ikurrina atera zen euskal derbian izan zen. 1979-1980 denboraldian Realaren Europa mailako errekorraren parte ere izan zen, 38 partida galdu gabe. Denboraldi horretan, ordea, azken aurreko partida galdu zen Sevillan eta puntu bakarraren aldeaz Real Madril izan zen Ligako txapelduna.

Hurrengo denboraldia makal hasi zuen taldeak. Hamar partidaren faltan Bartzelonan 2-0 galduta Atlético Madril liderretik sei puntura zegoen (garaipenak bi puntu balio zituen artean). Azken partidara, ordea, titulua irabazteko moduan iritsi zen. Berdinketa nahikoa zuen Gijónen. Reala aurreratu zen, baina Sportingek buelta eman zion markagailuari eta azken unean Zamorak gola sartutakoan, Reala txapeldun bihurtu zen, Real Madrilekin puntuetan berdinduta. Hurrengo denboraldian ere azken partidan erabaki zen Liga txapelduna. Atotxan euskal derbia jokatu zen eta Realak 2-1 garaitu zuen Athletic.

270px|thumb|Roberto Lopez Ufarte jokaldia egiten.
1982-1983 denboraldia apala izan zen Ligan, zazpigarren postua baino ez zuen lortu Realak. Denboraldi horretan abiatu zen Espainiako Superkopa irabazi zuen Realak Real Madrilen aurka, Madrilen 1-0 galdu ondoren, itzulerakoan 4-0 emaitza lortuz. Europako Kopan ere finalaurrekoetara iritsi zen eta Hamburger SV taldeak zalantzazko gol baten bidez utzi zuen Reala final handirik gabe. Lopez Ufartek denboraldi hartan 53 partida jokatu zituen, Ligako guztiak, Europako Kopako guztiak, Superkopako biak eta Kopa eta Ligako Kopa txapelketa berrikoak ere bai.

1983an César Luis Menotti entrenatzaile argentinarra fitxatu zuen Bartzelonak. Maradona zen taldeko izarra eta argentinar biek Lopez Ufarte fitxatu nahi izan zuten, baina Realean geratu zen. Liga hartan lortu zuen inoizko gol kopuru handiena, hamahiru hain zuzen ere. Taldeak, ordea, maila apalean segitu zuen. Liga hasiera oso txarra izan zuen, hamargarren jardunaldian hamazazpigarren postuan zegoen. Gero hobera egin zuen, baina azkenean seigarren postuan amaitu zuen liga, Europako postuetatik kanpora.

1985ean John Benjamin Toshack iritsi zen Realera. Hark teknika berritzaileak ekarri zituen taldera eta 1987ko Errege Kopa irabazi zuen Realak, penalti jaurtiketetan Atlético Madril gaindituta. Partidako aurreneko gola Lopez Ufartek sartu zuen, bederatzigarren minutuan.

 Realaz haratago 
1987an Kopa irabazi berritan Reala utzi eta Atlético Madrilerako joango zela iragarri zuen. Batzuek zioten Toshack eta Lopez Ufarteren artean giro onik ez zegoela, eta entrenatzaile galestarrak gazteen aldeko apustua egin nahi zuela. Lopez Ufartek berak, ordea, madrildarren entrenatzaile berri Menottik bigarren aldiz harenganako interesa azaldu ondoren ezin ziola uko egin adierazi zuen. Atlético Madrilek hirugarren postua eskuratu zuen, bigarren izan zen Realaren atzetik. Roberto Lopez Ufartek 27 partida jokatu zituen eta zortzi gol sartu zituen.

Hurrengo denboraldian Real Betisek fitxatu zuen. Bi denboralditarako fitxa bazuen ere, bakarra osatu zuen. 28 partidatan, hiru gol sartu zituen.

 Selekzioak 
Hamabost partida jokatu zituen Espainiako selekzioarekin. Debuta Bernan egin zuen 1977ko irailaren 21ean eta Espainiaren garaipeneko gola sartu zuen. Azken partida 1982ko Munduko txapelketan jokatu zuen Alemaniaren aurka. Bere ibilbidean, bost gol sartu zituen guztira.

Euskadiko selekzioarekin ere jokatu zuen 1979an,  Bulgariaren aurka.

 Entrenatzaile lana 
Hainbat taldetan bigarren entrenatzaile gisa ibili izan da, baita Realean ere. Hamabi urte egin zituen Realaren tekniko gisa (1991-2002) eta Toshack (hiru alditan), Iriarte, Clemente, Irureta eta Krauss entrenatzaileen bigarrena izan zen. Real Unióneko kirol zuzendaria ere izan zen hiru urtez eta Bigarren mailara igotzea lortu zuen, bai eta Real Madril Errege Kopan kanporatzea ere.

2013an Vanuatun (Ozeania) izan zen, hango selekzio nazionalaren ardura hartu baitzuen. Entrenatzaileen entrenatzaile izan zela dio Lopez Ufartek, eta zazpi lurrikara bizi izan zituela ere bai. Marokoko Casablanca hiriko Wydad Casablanca taldean berriz ere Toshackekin batera lan egin zuela hiru urtez. 2015ean Marokoko Liga irabazi zuen taldeak.

 Taldeak 
TaldeaHerrialdeaUrteakReal Unión Club de Irún1973-1975Real Sociedad1975-1987Atlético de Madrid1987-1988Real Betis1988-1989

 Irabazitako txapelketak 

TxapelketaTaldeaHerrialdeaUrteaLigaReal Sociedad1981LigaReal Sociedad1982SuperkopaReal Sociedad1982Errege KopaReal Sociedad1987

 Lopez Ufarte txapelketak 
Irungo Dunboa-Eguzki Kirol Elkarteak urtero "Lopez Ufarte gazteen futbol txapelketa" antolatzen du apirilean. Nazioarte mailako txapelketa izaten da. 1982an hasi zen jokatzen eta Stadium Gal eta Hondartza zelaietan izaten dira partidak.

2017an Almeriako Vícar herrian ere Trofeo Roberto López-Ufarte jokatzen hasi zen. Almeriako Down Sindromearen Elkartea sostengatzeko jokatzen da.

 Erreferentziak 

 Kanpo estekak 
 Roberto Lopez Ufarteri buruzko informazioa Errealaren webgunean

Kategoria:Feztarrak
Kategoria:Irungo kirolariak
Kategoria:Gipuzkoako gizon futbolariak
Kategoria:Real Unioneko futbolariak
Kategoria:Atlético de Madrideko futbolariak
Kategoria:Real Betisko futbolariak
Kategoria:Real Sociedadeko 1970 hamarkadako jokalariak
Kategoria:Real Sociedadeko 1980 hamarkadako jokalariak
Kategoria:La Ligako jokalariak
Kategoria:Espainiako gizonezkoen futbol selekzioko jokalariak
Kategoria:Sanseko futbolariak
Kategoria:Futboleko aurrelariak